Seasons Change เพราะอากาศเปลี่ยนแปลงบ่อย (2549)

✨🌟  **Seasons Change เพราะอากาศเปลี่ยนแปลงบ่อย (2549)**

* **ชื่ออังกฤษ :** ***Seasons Change***
* **ประเภท :** **Comedy / Romance / Music / Teen / School**
* **ผู้กำกับ :** นิธิวัฒน์ ธราธร
* **บทภาพยนตร์ :** นิธิวัฒน์ ธราธร, อมราพร แผ่นดินทอง
* **กำกับภาพ :** ประภพ ดวงพิกุล
* **ลำดับภาพ :** นิธิวัฒน์ ธราธร
* **ดนตรีประกอบ :** หัวลำโพง ริดดิม, บุญรัตน์ ศิริรัตนพันธ์
* **อำนวยการสร้าง :** จิระ มะลิกุล, ประเสริฐ วิวัฒนานนท์พงษ์, เช่นชนนี สุนทรศารทูล, ยงยุทธ ทองกองทุน, สุวิมล เตชะสุปินัน
* **บริษัทผู้สร้าง / จัดจำหน่าย :** จีทีเอช, บีบีทีวี โปรดัคชันส์
* **วันที่เข้าฉาย :** 31 สิงหาคม 2549
* **ระบบถ่ายทำ :**

## **เรื่องย่อ**

*เพราะอากาศมันชอบแปรปรวน หัวใจก็เลยชอบปรวนแปร*

หลังเรียนจบ ม.3 ป้อม (วิทวัส สิงห์ลำพอง) ตัดสินใจสอบเข้าเรียนต่อที่วิทยาลัยดุริยางคศิลป์ มหาวิทยาลัยมหิดล ไม่ใช่เพราะสนใจด้านดนตรี แต่เพราะป้อมต้องการเรียนที่เดียวกับ ดาว (ยุวนาถ อาระยานิมิตสกุล) หญิงสาวที่เขาหลงรัก ด้วยพรสวรรค์การตีกลองป้อมสามารถสอบติด แต่เขากลับต้องหลอกพ่อแม่ว่าเรียนโรงเรียนเตรียมแพทย์ตามความต้องการของพ่อแม่ ที่โรงเรียนแห่งนี้เขาได้พบกับ อ้อม (ชุติมา ทีปะนาถ) สาวที่เก่งทฤษฎีดนตรีแต่กลับเล่นดนตรีไม่ได้เรื่อง อ้อมชักชวนให้ป้อมสนใจด้านดนตรีมากขึ้น พร้อมๆ กับความสนิทสนมที่มากขึ้น แต่แล้วเหตุการณ์พลิกผันเมื่อสถานการณ์นำป้อมและดาวได้มาสนิทกันด้วย สุดท้ายถึงเวลาที่ป้อมต้องตัดสินใจ ระหว่างดาวกับอ้อม รวมถึงอนาคตในเส้นทางดนตรี ป้อมที่เคยใช้หัวใจเลือกทางเดินให้ชีวิตตัวเองมาตลอดชักเริ่มมีปัญหาเพราะไม่แน่ใจหัวใจตัวเอง จะเปลี่ยนแปลงเหมือนอากาศหรือเปล่า?

เพียงเพราะอยากจะใกล้ชิดกับสาวสวยดาวโรงเรียน ป้อมจึงตัดสินใจสมัครเข้าเรียนที่วิทยาลัยดุริยางคศิลป์ มหาวิทยาลัยมหิดล ซึ่งสร้างความเข้าใจผิดให้แก่ผู้เป็นพ่อที่นึกว่าลูกของตนเรียนเตรียมแพทยศาสตร์ เขาเองก็ไม่กล้าบอกความจริง ที่โรงเรียนป้อมได้สนิทกับอ้อม หญิงสาวที่เก่งด้านทฤษฎีดนตรี และตกปฏิบัติอยู่เรื่อยไป จากความต้องการใกล้ชิดหญิงที่ตัวเองแอบชอบ ป้อมเริ่มซึมซับศิลปะดนตรี และหลงรักศาสตร์นี้เรื่อย ๆ ไปพร้อมๆ กับความรักที่เริ่มก่อตัวในใจของเขา

## **นักแสดง**

### **นักแสดงสมทบ-รับเชิญ :**

* **จุมพล ทองตัน – ยงยุทธ (พ่อของป้อม)**
* **จารุภัส ปัทมศิริ**
* **เฉลิมพล ตันติ์ทวิสุทธิ์ – ฉัตร**
* **เฉลิมพล ทิฆัมพรธีรวงศ์**
* **จิระ มะลิกุล – ภารโรง**
* **พงศ์นรินทร์ อุลิศ – อาจารย์สอนลำดับฟิโบนัชชี**
* **อมราพร แผ่นดินทอง – ลูกค้าวันปีใหม่**
* **ยงยุทธ ทองกองทุน – ลูกค้าซื้อกระดาษชำระ**
* **รสสุคนธ์ กองเกตุ – กรรมการออดิชัน**
* **สุธี เหมือนวาจา – กรรมการออดิชัน**
* **นิธิวัฒน์ ธราธร – วงกลองยาว**
* **วิทยา ทองอยู่ยง – วงกลองยาว**
* **วิชชา โกจิ๋ว – วงกลองยาว**
* **คมกฤษ ตรีวิมล – วงกลองยาว**
* **อดิสรณ์ ตรีสิริเกษม – วงกลองยาว**
* **ทรงยศ สุขมากอนันต์ – วงกลองยาว**
* **ฉันทวิชช์ ธนะเสวี – คนที่มายืนรอดาวหน้าห้องซ้อม**
* **รศ.ดร.สุกรี เจริญสุข – ผู้ชมการแสดงดนตรี**
* **บอย โกสิยพงษ์ – ผู้ชมการแสดงดนตรี**
* **อัสนี โชติกุล**

## **Image Gallery & วีดีโอ**

* **ดูเพิ่มเติมที่ : [1] [2] [3] [4] [5] [6] (เบื้องหลัง)**

* Image Gallery
* Trailer
* Ost.
* วีดีโอ
* Spoil

## **เกร็ด**

* นิธิวัฒน์ ธราธร หนึ่งในผู้กำกับภาพยนตร์เรื่อง *แฟนฉัน (2546)* ที่ได้รับคำชักชวนจาก จิระ มะลิกุล ให้มาทำหน้าที่กำกับภาพยนตร์เรื่องนี้ เพราะหลังจากที่ได้มีโอกาสเข้าไปในวิทยาลัยดุริยางคศิลป์ มหาวิทยาลัยมหิดล รู้สึกประทับใจในโรงเรียนสอนดนตรีแห่งนี้มาก เนื่องจากเป็นโรงเรียนที่สอนแต่ดนตรีเป็นหลัก และรับเด็กตั้งแต่ชั้น ม.4 ซึ่งเป็นสิ่งที่ดูพิเศษมาก ไม่มีที่ไหนเป็นอย่างนี้ จากเด็กอายุ 15 ที่อยากเรียนดนตรี และกล้าที่จะตัดสินใจชีวิตว่าอยากจะเป็นนักดนตรี ถือว่าเป็นการตัดสินใจที่ยิ่งใหญ่ เพราะต้องเจอคำถามของผู้คนว่า จบออกมาแล้วทำอะไร ? แต่สำหรับที่นี่ *"จะไม่สอนให้คุณไปหางาน แต่จะสอนให้ไปสร้างงาน"* ซึ่งเป็นคำกล่าวของ อาจารย์สุกรี เจริญสุข ผู้อำนวยการโรงเรียน เลยยิ่งสร้างความประทับใจ และได้มุมมองใหม่ๆ ในการทำภาพยนตร์มากยิ่งขึ้น [7]

* เพลงฤดูที่แตกต่าง ที่ขับร้องโดยนภ พรชำนิ เป็นแรงบันดาลใจ ในการตั้งชื่อภาพยนตร์เรื่องนี้

* ภาพยนตร์เรื่องนี้ รศ.ดร.สุกรี เจริญสุข ผู้อำนวยการ วิทยาลัยดุริยางคศิลป์ มหาวิทยาลัยมหิดล เป็นที่ปรึกษา

* นิธิวัฒน์ ธราธร ผู้กำกับของเรื่องมี ป้อม - อัสนี โชติกุล เป็นวีรบุรุษในดวงใจ ดังนั้นเมื่อได้กำกับภาพยนตร์เดี่ยวเรื่องแรก เขาเลยขอคาราวะนักดนตรีในใจ ด้วยการนำชื่อ ป้อม มาตั้งเป็นชื่อพระเอกในเรื่อง และ ป้อม - อัสนี โชติกุล ตัวจริง ยังยอมมาเข้าฉากเป็นนักแสดงรับเชิญในเรื่องอีกด้วย

* ชาตรี ธราธร เป็นชื่อจริงของตัวละครป้อมในเรื่อง มีที่มาจากชื่อวงชาตรี และใช้นามสกุลในเรื่องว่า ธราธร ซึ่งเป็นนามสกุลจริงๆ ของผู้กำกับ ต้น - นิธิวัฒน์ ธราธร

* ศรัญญา วิวัฒนานนท์พงศ์ เป็นชื่อจริงของตัวละครอ้อมในเรื่อง ส่วนนามสกุลเป็นของ ประเสริฐ วิวัฒนานนท์พงศ์ ผู้อำนวยการสร้าง (ซึ่งเป็นชื่อของคุณหมอประเสริฐ คุณพ่อของอ้อมในเรื่องนั่นเอง)

* ดุจดาว อาระยานิมิตสกุล เป็นชื่อจริงของตัวละครดาวในเรื่อง และยังเป็นนามสกุลจริงของนาถ (ยุวนาถ อาระยานิมิตสกุล) ที่เล่นเป็นดาวในเรื่องอีกด้วย

* ในภาพยนตร์เรื่องนี้ ป้อม และ ดาว จบชั้นมัธยมศึกษาตอนต้น จากโรงเรียนบดินทรเดชา (สิงห์ สิงหเสนี) หรือ บ.ด.

* ยงยุทธ ธราธร (พ่อของป้อม) มาจากชื่อ ยงยุทธ ทองกองทุน ผู้อำนวยการสร้างของภาพยนตร์เรื่องนี้

* ในชีวิตจริง ต่าย - ชุติมา ทีปะนาถ มีพื้นฐานด้านดนตรีเพราะเรียนเปียโนมาตั้งแต่เด็ก แต่บท อ้อม เธอต้องแสดงเป็นเด็กที่เก่งทฤษฎีแต่เล่นดนตรีเพี้ยน จนต้องลงเอยด้วยการตีฉาบแทน

* รัชชุ สุระจรัส ในบท เฉด ที่ในเรื่องนั้น รวมตัวกับเพื่อนตั้งวงดนตรีชื่อวง Asshole เพื่อประกวดงาน ฮอตเวฟ มิวสิค อวอร์ด ซึ่งในชีวิตจริงตัวเขากับเพื่อนๆ ที่โรงเรียนสาธิตปทุมวันก็เคยสมัครเข้าประกวด ฮอตเวฟ มิวสิค อวอร์ด เช่นกัน แต่ต่างกันตรงที่วงของเขาตกรอบแรกของการประกวด

* ชื่อวง Ass-Ho-Le มาจากโฆษณาในหนังสือพิมพ์ที่เฉดฉีกมา ซึ่งอ่านว่า Ass Hole (แอส โฮล) แต่ป้อมกลับอ่านว่า แอส โฮ ลี่ ซึ่งเฉดและฉัตรชอบจึงใช้ชื่อนี้เป็นชื่อวง

* ในเรื่อง วง Ass-Ho-Le ที่มีมือกลองคนใหม่มาแทนป้อม ได้รับรางวัลชนะเลิศ ในการประกวด ฮอทเวฟมิวสิคอวอร์ด

* ฉากที่อ้อมตีฉาบซ้ำหลายๆ ครั้ง แล้ววิ่งออกจากห้อง เป็นฉากเทคเดียวที่นักแสดงอื่นไม่ทราบล่วงหน้าเลยว่าจะมีการตีฉาบผิดจังหวะ นอกจากอ้อม (ต่าย) และป้อม (บอล) เท่านั้น

* ผู้หญิงที่เป็นพนักงานต้อนรับเข้างานคอนเสิร์ต เป็นคนๆเดียวกับคนที่ต้อนรับเข้างานแต่งงานในภาพยนตร์เรื่อง *แฟนฉัน (2546)*

* กลองชุดที่ใช้ในฉากที่ป้อมสอบปฏิบัติกลอง เป็นกลองยี่ห้อ Pearl และฉาบยี่ห้อ Zildjian

* ดนตรีคลาสสิกในภาพยนตร์เรื่องนี้ บรรเลงโดยวง Dr. Sax Chamber Orchestra วงดนตรีเยาวชนของวิทยาลัยดุริยางคศิลป์

* ดนตรีคลาสสิกที่ปรากฏในภาพยนตร์เรื่องนี้ ได้แก่
	+ บทเพลงสี่ฤดู (Le Quattro Stagioni - The Four Seasons) ของ อันโตนีโอ วีวัลดี
	+ ไวโอลินคอนแซร์โต ในบันไดเสียง อี ไมเนอร์ ของ เฟลิกซ์ เมนเดลซอห์น
	+ ซิมโฟนีหมายเลขห้า ของ ลุดวิจ ฟาน เบโทเฟิน
	+ Weather Dance เป็นเพลงใหม่ที่ประพันธ์โดยบุญรัตน์ ศิริรัตนพันธ (หง่าว) อดีตสมาชิกวงฟองน้ำ

* ภาพยนตร์เรื่องนี้ปิดโปรแกรมการฉายไปด้วยรายได้ทั้งหมด 71.8 ล้านบาท

## **รางวัล**

* **รางวัลพระราชทานพระสุรัสวดี (ตุ๊กตาทอง) ประจำปี พ.ศ. 2549**
	+ ภาพยนตร์ยอดเยี่ยม
	+ ผู้กำกับภาพยนตร์ยอดเยี่ยม (นิธิวัฒน์ ธราธร)
	+ ลำดับภาพยอดเยี่ยม (นิธิวัฒน์ ธราธร)
	+ ดนตรีประกอบภาพยนตร์ยอดเยี่ยม (บุญรัตน์ ศิริรัตนพันธ์, หัวลำโพงริดดิม)

* **สตาร์ เอนเตอร์เทนเม้นท์ อวอร์ดส์ ครั้งที่ 4**
	+ เพลงและดนตรีประกอบภาพยนตร์ยอดเยี่ยม (บอย โกสิยพงษ์, หัวลำโพงริดดิม)

* **รางวัลเฉลิมไทยอวอร์ด ครั้งที่ 4**
	+ ภาพยนตร์ยอดเยี่ยม
	+ ผู้กำกับภาพยนตร์ยอดเยี่ยม (นิธิวัฒน์ ธราธร)
	+ นักแสดงนำหญิงยอดเยี่ยม (ชุติมา ทีปะนาถ)
	+ บทภาพยนตร์ยอดเยี่ยม (นิธิวัฒน์ ธราธร, อมราพร แผ่นดินทอง)
	+ ดนตรีประกอบภาพยนตร์ยอดเยี่ยม (บุญรัตน์ ศิริรัตนพันธ์, หัวลำโพงริดดิม)
	+ เพลงประกอบภาพยนตร์ยอดเยี่ยม

* **Starpics Thai Film Awards ครั้งที่ 4**
	+ บทภาพยนตร์ยอดเยี่ยม (นิธิวัฒน์ ธราธร, อมราพร แผ่นดินทอง)
	+ ภาพยนตร์ยอดนิยม

* **คม ชัด ลึก อวอร์ด ครั้งที่ 4**
	+ ภาพยนตร์ยอดเยี่ยม
	+ ผู้กำกับภาพยนตร์ยอดเยี่ยม (นิธิวัฒน์ ธราธร)
	+ นักแสดงนำหญิงยอดเยี่ยม (ชุติมา ทีปะนาถ)
	+ บทภาพยนตร์ยอดเยี่ยม (นิธิวัฒน์ ธราธร, อมราพร แผ่นดินทอง)